**Ανακοίνωση έναρξης εκπαίδευσης στη**

**Συστημική Πολυοικογενειακή Θεραπεία**

Το Ερευνητικό Πανεπιστημιακό Ινστιτούτο Ψυχικής Υγείας, Νευροεπιστημών και Ιατρικής Ακρίβειας «Κώστας Στεφανής» (**Ε.Π.Ι.Ψ.Υ**) σε συνεργασία με την ΑμΚΕ «Προαγωγή της Γνώσης στις Ψυχικές Διαταραχές» ανακοινώνει την έναρξη υποβολής αιτήσεων συμμετοχής στο **Μετεκπαιδευτικό Πρόγραμμα στη Συστημική Πολυοικογενειακή Θεραπεία** για το ακαδημαϊκό **έτος 2024-2025.**

Η **Συστημική** **Πολυοικογενειακή Θεραπεία** αναφέρεται σε ένα μοντέλο θεραπευτικής παρέμβασης που απευθύνεται σε περισσότερες από μία οικογένειες ταυτόχρονα. Είναι προϊόν συνδυασμού οικογενειακών και ομαδικών μοντέλων θεραπείας, ενισχύοντας περαιτέρω τις βασικές αρχές και των δύο. Η Πολυοικογενειακή Θεραπεία εφαρμόζει διάφορες τεχνικές σε ένα ανοιχτό και αυθόρμητο πλαίσιο, καθιστώντας έτσι ένα συνθετικό απαρτιωτικό μοντέλο, ανοιχτό σε κοινωνικούς παράγοντες, καθώς συμμερίζεται τις αρχές μεταμοντέρνων προσεγγίσεων, όπως, για παράδειγμα τον Ανοιχτό Διάλογο. Η ομάδα λειτουργεί ως μικροκοινωνία που αποτελείται από μερικές οικογένειες και επαγγελματίες ψυχικής υγείας, στην οποία ενθαρρύνονται η επικοινωνία, ο αλληλοσεβασμός, η αλληλεγγύη, το μοίρασμα και η αμοιβαία μάθηση. Στα περίπου 70 χρόνια ανάπτυξης της σε υπηρεσίες ψυχικής υγείας και κοινοτικές δομές σε πολλά μέρη του κόσμου, η Πολυοικογενειακή Θεραπεία έχει εφαρμοστεί αποτελεσματικά τόσο σε οικογένειες με άτομο που παρουσιάζει ψυχική διαταραχή (ψύχωση, διαταραχές διατροφής, κατάθλιψη, εξάρτηση από ουσίες, κ.α.) όσο και σε οικογένειες ατόμων με σωματικές ασθένειες (διαβήτη, καρκίνο, κ.α.).

**Στόχοι και περιεχόμενο:** Στόχοι του προγράμματος είναι οι εκπαιδευόμενοι να αποκτήσουν τις θεωρητικές και πρακτικές γνώσεις σχετικά με τα κύρια μοντέλα συστημικής πολυοικογενειακής θεραπείας, τους μεθόδους και τις τεχνικές που εφαρμόζονται, την τεκμηριωμένη αποτελεσματικότητα της, τους κλινικούς πληθυσμούς στους οποίους απευθύνεται, τα πλαίσια εφαρμογής, καθώς και να εξοικειωθούν εμπειρικά με τη θεραπευτική διαδικασία της πολυοικογενειακής θεραπείας αποτελούμενοι μέλη της θεραπευτικής ομάδας σε ζωντανές συνεδρίες. Το πρόγραμμα συμπεριλαμβάνει την ανάλυση σχετικής βιβλιογραφίας (κυρίως ξενόγλωσση), την ανάλυση βιντεοσκοπημένου κλινικού υλικού και ασκήσεις πάνω σε αυτό, την κλινική πρακτική, καθώς και την διδασκαλία από ξένους έμπειρους και διακριτούς θεραπευτές πολυοικογενειακής θεραπείας.

Στόχος του προγράμματος είναι οι εκπαιδευόμενοι, μετά την ολοκλήρωση του, να είναι σε θέση να αναλάβουν ομάδες πολυοικογενειακής θεραπείας με εποπτεία.

**Σε ποιους απευθύνεται**: Το πρόγραμμα απευθύνεται κυρίως σε συστημικούς θεραπευτές, καθώς και σε άλλους επαγγελματίες ψυχικής υγείας εργαζόμενους σε δημόσιες και κοινοτικές δομές, κατόπιν αξιολόγησης από τους υπευθύνους του προγράμματος.

**Επιστημονικά Υπεύθυνη**: **Βαλέρια Πομίνι**, Δρ. Κλινική Ψυχολόγος – Ψυχοθεραπεύτρια, Σύμβουλος Ιατρείου Οικογένειας & Ζεύγους Α' Ψυχιατρική Κλινική ΕΚΠΑ. Συν-Υπεύθυνη Προγραμμάτων Εκπαίδευσης στη Συστημική Ψυχοθεραπεία Οικογένειας και Ζεύγους - Ε.Π.Ι.Ψ.Υ.

**Υπεύθυνοι** **Kλινικής Άσκησης:**

**Μιριάνα Σελάκοβιτς**, Ψυχίατρος, Συστημική Ψυχοθεραπεύτρια, Επιμ. Β’ Ψυχιατρικής Κλινικής του Γ.Ν. Σισμανόγλειο

**Δημήτρης** **Γαλάνης,** Κοινωνικός Λειτουργός, Συστημικός Ψυχοθεραπευτής, Πρόεδρος της ΕΠΑΨΥ

**Εκπαιδευτές από το εξωτερικό:** Gilbert Lemmens, Καθηγητής Ψυχιατρικής Gent University, Belgium, Claudio Fuenzalida και Javier Sempere, Association of Interfamily Therapy, Elche, Spain

**Συνεργάτες εκπαίδευσης:**

Ρ. Γουρνέλλης, Καθηγητής Ψυχιατρικής ΕΚΠΑ, Β. Τομαράς, πρ.Αν. Καθηγητής Ψυχιατρικής ΕΚΠΑ, Α. Λεγάκη, Δρ. ψυχολόγος Α’ Ψυχιατρικής Κλινικής ΕΚΠΑ, Π. Λέκκος, Ψυχίατρος, Επιστημονικά Υπεύθυνος της Μονάδας Έγκαιρης Παρέμβασης στην Ψύχωση του ΕΠΙΨΥ, Ζ. Πανταζή, ψυχολόγος Α’ Ψυχιατρικής Κλινικής ΕΚΠΑ, Μ.Λ. Ψαρρά, Ψυχολόγος, Β’ Ψυχιατρική Κλινική ΕΚΠΑ, Α. Πάλλη, Ψυχολόγος, ΕΠΙΨΥ, Α. Σπιλιάδης, καθώς και άλλους συναδέλφους.

**Διάρκεια:** Σεπτέμβριος 2024-Ιουνίου 2025

**Ημέρα:** Σάββατο – κάθε δυο εβδομάδες – **ώρες** 10.00 π.μ – 14.00 μμ

**Έναρξη:** Τέλη Σεπτεμβρίου 2024

Το πρόγραμμα θα ξεκινήσει τον Σεπτέμβριο 2024 και περιλαμβάνει 20 τετράωρες εκπαιδευτικές συναντήσεις, δια ζώσης ή/και διαδικτυακά, κατά την διάρκεια των οποίων λαμβάνει χώρα επεξεργασία και εποπτεία κλινικών περιστατικών και θεωρητικών θεμάτων. Επιπλέον ώρες κλινικής άσκησης θα περιλάβουν τη συμμετοχή των εκπαιδευομένων σε συνεδρίες πολυοικογενειακής θεραπείας. Η κλινική άσκηση θα υλοποιείται αρχικά σε ομάδες οικογενειών με μέλος που παρουσίασε πρώτο ψυχωτικό επεισόδιο που έχουν ήδη οργανωθεί σε συνεργασία με την ΕΠΑΨΥ και την Ψυχιατρική Κλινική του Γ.Ν. Σισμανόγλειο.

**Κόστος**: Το κόστος συμμετοχής ορίζεται στα 1.500 ευρώ. Τα δίδακτρα καταβάλλονται σε 3 δόσεις : α) 500,00 ευρώ με την εγγραφή, β) 500,00 ευρώ μέχρι 31/12/2024, και γ) 500,00 μέχρι 30/4/2025.

**Διαδικασία υποβολής αίτησης συμμετοχής**: Οι ενδιαφερόμενοι καλούνται να αποστείλουν αίτηση συμμετοχής, συνοδευόμενη από βιογραφικό σημείωμα, στο  
**proagogi.gnosis@gmail.com** μέχρι τις 15/7/2024**.** Η επιλογή των εκπαιδευομένων πραγματοποιείται κατόπιν αξιολόγησης.

**Προϋποθέσεις επιτυχούς ολοκλήρωσης του προγράμματος:**

Για την ολοκλήρωση του προγράμματος απαιτείται η παρακολούθηση τουλάχιστον των 4/5 των εκπαιδευτικών συναντήσεων και κλινικής πρακτικής, καθώς και την εκπόνηση γραπτής εργασίας απάνω σε θέματα σχετικά με την παρεχόμενη εκπαίδευση. Σύμφωνα με τις προϋποθέσεις αυτές, οι εκπαιδευόμενοι θα λάβουν βεβαίωση ολοκλήρωσης του μετεκπαιδευτικού προγράμματος.

Η υλοποίηση του προγράμματος θα είναι εφικτή με την εγγραφή τουλάχιστον δέκα εκπαιδευομένων.